عاصم بخاری

<font size="+2" color=black>عاصم بخاری<font>جمݨستھان :  لہور، پنجابجمݨ تریخ :  29 اگست 1944ءکم :  اداکار، پنجابی شاعر، ڈائریکٹر، لکھاریشِعری لِکھتاں :  دوہریاں شکلاں  سوچ اڈاری  دل چڑیاں دا آہلݨااعزاز :  تمغا حسن کارکردگی (2014ء)  پلاک کلچرل ایوارڈ (2019ء)
عاصم بخاری (Asim Bukhari)، اک پاکستانی پنجابی ڈراما، تھیٹر، فلم اداکار، ڈائریکٹر، لکھاری تے پنجابی صوفی شاعر نیں۔ اوہناں نے پاکستان ٹیلی ویژن دے بے شمار ڈرامےآں وچ اداکاری کیتی اے۔ اس توں علاوہ بہت سارے ریڈیو تے ٹی وی ڈرامے لِکھے۔
ڈراما، سٹیج، تھیٹر، فلم، کمرشلز وچ کم کیتا۔

 مُڈھلا جیون 
عاصم بخاری 1944ء نوں پنجاب دے شہر لہور وچ اندرون لہور موچی دروازے کوݪ پیدا ہوئے۔ 
خاندانی پچھوکڑ مذہبی سی، دادا قرآن پاک دا درس دیندے سی، نانا امام مسجد سی۔ والد بسلسہ معاش مختلف شہراں وچ ملازمت کردے رہے۔ 

عاصم بخاری نے عمر دے ابتدائی تن چار سال موچی دروازہ لہور وچ ای گزارے۔ اس توں بعد پنڈ رسول نگر چلے گئے، اوتھے سال دو سال رہے، اوتھے اوہناں نے کچی جماعت وچ داخلہ لیا۔ اوہ اپݨے تایا دے ناݪ رہے جو محکمہ جنگلات وچ فاریسٹ آفیسر سی، اوہناں ناݪ پہلاں جہلم فیر سرگودھے شِفٹ ہوئے۔ 16 اکتوبر 1951ء نوں سرگودھے چلے گئے۔ ابتدائی تعلیم سرگودھے دے مقامی سکولاں وِچوں حاصل کیتی، میٹرک اسلامیہ خالقیہ ہائی سکول سرگودھا توں کیتا۔ فیر اپݨے والد کوݪ کراچی چلے گئے جِتھے سندھ مسلم کالج وچ کامرس دے شعبے وچ داخلہ لیا تے کراچی وچ کامرس دی تعلیم دا آغاز کر دِتا۔ 

ملازمت

دوران تعلیم ای نیشنل بینک وچ ملازمت مِݪ گئی تے اوہ تعلیم وچاݪے چَھڈ کے 1962ء وچ لہور چلے گئے۔ 1962ء توں اوہ لہور رہ رہے نیں۔ اوہناں دا گھر ماڈل ٹاؤن لہور آر بلاک وچ اے۔ 

بینک ملازمت توں پہلاں انار کلی لہور وچ جلندھر میڈیکل سٹور اُتے کُچھ عرصہ پنجاہ روپے ماہوار اُتے ہٹی کھولݨ تے بند کرن دی ملازمت وی کیتی۔ اس توں علاوہ تھیٹر وچ وی کم کردے رہے۔

شوبز ناݪ وابستگی

1962ء وچ اوہناں نے پہلا سٹیج ڈراما کیتا۔ پی ٹی وی اُتے 1965ء وچ پہلا ٹی وی ڈراما کیتا تے 1967ء وچ پہلی فلم وچ کم کیتا۔ اوہناں نے 600 توں وَدھ ڈرامےآں وچ تے کئی فِلماں تے سٹیج ڈرامےآں وچ اداکاری کیتی اے۔ 

ریڈیو وچ کمپیئرنگ توں علاوہ اوہناں نے بہت سارے ریڈیو تے ٹی وی ڈرامے وی لکھے نیں۔ اک لمبے عرصے تک پنجاب رنگ دے ناں توں ریڈیو شو وی ہوسٹ کردے رہے۔ 

اوہناں نے کئی فِلماں وچ اداکاری کیتی بلکہ آپ وی اک فلم بݨائی۔ اوہناں دی پہلی فلم دا ناں ’’ظالم‘‘ سی۔

گھر بار

پیدائش ویلے اوہناں دا ناں سید محمد عاصم رکھیا گیا جو بعد وچ سکول سرٹیفکیٹ وچ جاݨ بجھ کے یا انجاݨے وچ آصف شاہ کر دتا گیا تے جدوں شوبز ناݪ منسلک ہوئے تے ناں عاصم بخاری کرلیا۔ عاصم بخاری نے آئی کام تک تعلیم حاصل کیتی۔ اوہناں دے والد دا ناں سید محمد قاسم سی تے والدہ دا ناں سرفراز بیگم سی تے دوویں ایس دنیا توں ازلی دنیا ول سفر کر چکے نیں۔ اوہناں دے والد 1919ء وچ لہور وچ پیدا ہوئے تے 28 اگست 1997ء نوں کراچی وچ انتقال کر گئے۔ اوہناں دی والدہ دا جم 1921ء نوں لہور وچ ہویا تے 17 نومبر 1979ء نوں لہور وچ ای انتقال ہویا۔ 
عاصم بخاری 29 اگست 1944ء نوں لہور وچ پیدا ہوئے۔ عاصم بخاری دا ویاہ 31 مارچ 1974ء نوں ہویا۔ ویاہ خاندان توں باہر ہویا۔ اوہناں دی اولاد وچ دو دھیاں تے دو پُتر نیں۔ 

اوہناں دے پُتر اجلال بخاری تے دھی معطر نے پاکستان ٹیلی ویژن دے مشہور ڈرامے عینک والا جن وچ بطور چائلڈ اداکار کم کیتا۔ 

 کیریئر 
لہور دے مُختلف دورےآں وچ تھیٹر وچ کَم کردے رہے۔ بے روزگاری دے زمانے وچ اوہ سٹیج اُتے کَم کرن دا تجربہ حاصل کر چکے سی۔ اک وار اپݨے دوست ناݪ سٹیج ڈرامے دی ریہرسل دیکھݨ گئے۔ ڈائریکٹر نے اوہناں نوں وی کَم کرن دی پیشکش کیتی، جو اوہناں نے فورن قبول کر لئی۔ 

رفیع خاور ننھا تے جمیل فخری اوہناں ناݪ نیشنل بینک دی اکو برانچ وچ کم کردے سی۔ نیشنل بینک نے اک ڈرامیٹک کلب دا قیام کیتا جیہنوں دیکھݨ لئی منور توفیق تے اوہناں دے شوہر توفیق اعجاز آئے۔ اوہناں دے ناݪ پی ٹی وی دا عملہ آیا۔ اوتھے عاصم بخاری نوں اداکاری کرن دا کہیا گیا۔ توفیق اعجاز نے اوہناں نوں آڈیشن لئی کہیا جیہدے متعلق اوہناں نے رضامندی دا اظہار کیتا۔ عاصم بخاری آڈیشن لئی ذکاء درانی دے کوݪ گئے، جیہنوں اوہناں نے نہایت خوش اسلوبی ناݪ نبھایا۔ ذکاء درانی نے جمعرات نوں انٹرویو لیا، اتوار نوں عاصم بخاری مال روڈ لہور اُتے پیدل جارہے سی، مسجد شہداء دے کوݪ جاندے ہوئے رفیع خاور ننھا نے اوہناں نوں دیکھ کے ہاک ماری تے ڈرامے دا سکرپٹ دتا جیہڑا اوہناں نوں مِݪݨ آݪا پہلا سکرپٹ سی۔ ایہدے ناݪ ای اوہناں دے فنی کیریئر دا آغاز ہوگیا۔ رفیع خاور ننھا اوہناں دِناں وچ نیشنل بینک وچ ای ملازم سی تے عاصم بخاری دے دے قریبی دوست سی۔

عاصم بخاری نے اپݨا پہلا ڈراما کرائے کا گھر 1965ء وچ پاکستان ٹیلی ویژن دے پلیٹ فارم توں کیتا۔ ایس ڈرامے دا معاوضہ اوہناں نوں ستر روپے مِݪیا جو اوس ویلے دے حساب ناݪ خطیر رقم سی۔ ایہدے ناݪ ناݪ اوہناں نے پی ٹی وی دے دیگر پراجیکٹس اُتے وی کَم جاری رکھیا۔ 1974ء وچ عاصم بخاری نے راشد ڈار دے پی ٹی وی دے پنجابی ڈرامے آپے رانجھا ہوئی وچ اہم کردار ادا کیتا جیہنے اوہناں نوں شہرت بخشی۔ 

ساس پہ ساس بہو اداس ڈراما اوہناں دی لِکھت تے ڈائریکشن سی۔

پی ٹی وی دے کئی ڈرامے لکھے۔ بہت سارے ریڈیو ڈرامے وی کیتے تے لکھے۔ 

عاصم بخاری نے فلماں تے سٹیج اُتے وی اداکاری دے جوہر دکھائے نیں۔

اجوکا تھیٹر دے کھیل بُلھا وچ شاہ عنایت قادری دا کردار ادا کیتا۔
اجوکا تھیٹر تے رفیع پیر تھیٹر وچ کم کیتا۔ اجوکا تھیٹر ناݪ چڑھدے پنجاب تے لندݨ وچ پرفارم کیتا۔ 

 ڈرامے 
ایہناں توں علاوہ وی عاصم بخاری دے بہت سارے ٹی وی ڈرامے نیں۔
 سال ڈراما  چینل  کردار  نوٹ 1965  کرائے کا گھر  پی ٹی وی   1974  آپے رانجھا ہوئی  پی ٹی وی   پنجابی   الف نون  پی ٹی وی     لاکھوں میں تین  پی ٹی وی     بھولا خنجر  پی ٹی وی     علی بابا چالیس چور  پی ٹی وی  علی بابا  1980  تیسرا کنارہ  پی ٹی وی   1983  سونا چاندی  پی ٹی وی   1984  دکھوں کی چادر  پی ٹی وی     ساحل  پی ٹی وی  منظور    سٹیٹس  پی ٹی وی     فہمیدہ کی کہانی استانی راحت کی زبانی  پی ٹی وی  وکیل  کہانی 82   مرزا اینڈ سنز  پی ٹی وی  چوہدری صاحب  1985  اپنے لوگ  پی ٹی وی   لَون٘گ پلے   حویلی  پی ٹی وی     بخت نامہ  پی ٹی وی     اندھیرا اجالا  پی ٹی وی     ایک دن  پی ٹی وی     طوطا کہانی  پی ٹی وی     بند گلی  پی ٹی وی     گھر سے نکلے  پی ٹی وی     رشتے اور راستے  پی ٹی وی   چائنز اِشتراک   اڑان  پی ٹی وی   پی آئی اے سیریئل   حصار  پی ٹی وی     بے پرواہیاں  پی ٹی وی     تکمیل  پی ٹی وی     نزدیک  پی ٹی وی     ضرورت  پی ٹی وی  مرزا  1994  لارنس آف تھلیبیا  پی ٹی وی    قاسمی کہانی 1995  زرد دوپہر  پی ٹی وی  وکیل  1996  جنجال پورا  پی ٹی وی  شیخ صاحب    کھوجی  پی ٹی وی     دستک  پی ٹی وی     ٹوٹے پتے  پی ٹی وی     گھنٹی  پی ٹی وی  سلطان علی    بلا عنوان  پی ٹی وی     مسافتیں  پی ٹی وی   2000  اُس پار  پی ٹی وی  بابا جانی  دستاویزی ڈراما 2001  کاجل گھر  پی ٹی وی  حکیم  2003  شمپک شُو پی ٹی وی   2004  تاحد نگاہ  پی ٹی وی   2004  غلام گردش  پی ٹی وی    جگ بیتی  پی ٹی وی   پنجابی  اَج دی کہاݨی  پی ٹی وی   پنجابی  وڈی عید  پی ٹی وی   پنجابی  ہوک  پی ٹی وی  پولیس افسر  پنجابی 2019  اپنی جنت  اِنر پاکستان  شیخ صاحب  ویب ڈراما

 فِلم 
اوہناں نے کئی فِلماں وچ اداکاری کیتی بلکہ آپ وی اک فلم بݨائی۔ اوہناں دی پہلی فلم دا ناں ’’ظالم‘‘ سی۔

مشہور فِلماں
ظالم
غُنڈا راج
سب سے بڑا روپیا
دبئی چلو
دلاور خان
البیلا عاشق
ہنڈرڈ رائفل

 پنجابی شاعری 
عاصم بخاری نے پنجابی شاعری دا آغاز 1996ء وچ کیتا، اوہناں دی شاعری وچ صوفیانہ رنگ اے۔ 

اوہناں دا پہلا شعر :

نہ میں ٹعگھا نہ میں وچھا نہ میں بݨیا انسان

جـمـدیـاں ای کـلـبـوت دے انـدر آ بیٹھـا شـیـطـان

اوہناں دی پنجابی شاعری دیاں تن کتاباں چَھپ چکیاں نیں۔ 

دوہریاں شکلاں (مئی 2000ء) 
سوچ اُڈاری (2005ء)
دل چڑیاں دا آہلݨا 

 نمونہ کلام 

 خورے کیہ میں کر بیٹھا واں 
خورے کیہ میں کر بیٹھا واں

مرن توں پہلاں مر بیٹھا واں

وچ حیاتی جیوݨ دی خاطر

سبھناں ناݪ میں لَڑ بیٹھا واں

♥ ♡ ♥ ♡ ♥ ♡ ♥ ♡ ♥ ♡ ♥

پھڑ پھڑ سَبھ نوں گݪ ناݪ لاواں

میرے نیں سبھ، دیواں صداواں

تَکدا رہنداں سَبھ دیاں راہواں

نیڑے جاݨ توں ڈر بیٹھا واں

♥ ♡ ♥ ♡ ♥ ♡ ♥ ♡ ♥ ♡ ♥

خورے کیہ میں کر بیٹھا واں

مرن توں پہلاں مر بیٹھا واں

وچ حیاتی جیوݨ دی خاطر

سبھناں ناݪ میں لَڑ بیٹھا واں

♥ ♡ ♥ ♡ ♥ ♡ ♥ ♡ ♥ ♡ ♥

چعھوٹھے ہاسے ہَسدا واں میں

نیڑے جاݨ توں چَعھکدا واں میں

دور کھلو کے تَکدا واں میں

ظلم حیاتی جڑ بیٹھا واں میں

♥ ♡ ♥ ♡ ♥ ♡ ♥ ♡ ♥ ♡ ♥

خورے کیہ میں کر بیٹھا واں

مرن توں پہلاں مر بیٹھا واں

وچ حیاتی جیوݨ دی خاطر

سبھناں ناݪ میں لَڑ بیٹھا واں

♥ ♡ ♥ ♡ ♥ ♡ ♥ ♡ ♥ ♡ ♥

سَبھ چَعھکدے نیں آؤݨ توں نیڑے

پُتر تعھی آں رانجھے کھیڑے

کوئی نئیں آؤندا میرے ویڑھے

لیکھاں ہتھوں سڑ بیٹھا واں

♥ ♡ ♥ ♡ ♥ ♡ ♥ ♡ ♥ ♡ ♥

خورے کیہ میں کر بیٹھا واں

مرن توں پہلاں مر بیٹھا واں

وچ حیاتی جیوݨ دی خاطر

سبھناں ناݪ میں لَڑ بیٹھا واں

(عاصم بخاری)​

 اعزازات 
صدر پاکستان نے فنِ اداکاری دے شعبے وچ نمایاں کارکردگی دے اعتراف وچ عاصم بخاری نوں 14 اگست 2014ء نوں صدارتی اعزاز تمغا حسن کارکردگی عطاء کیتا جیہڑا 2015ء وچ اوہناں نے وصول کیتا۔
پنجابی انسٹیٹیوٹ آف لینگوئج، آرٹ اینڈ کلچر (پلاک) نے 20 جون 2019ء نوں اوہناں دے اعزاز وچ اک تقریب دا اِنعقاد کیتا۔
ڈائریکٹر جنرل پلاک نے اوہناں نوں پلاک کلچرل ایوارڈ وی عطا کیتا۔ ایہناں توں علاوہ وی اوہناں نے ہور وی بہت سارے مُختلف اعزازات حاصل کیتے نیں۔

 باہرلے جوڑ 
عاصم بخاری فیس بک اُتے

 حوالے 

گٹھ:پنجابی لوک
گٹھ:پنجابی شخصیتاں
گٹھ:پنجابی مسلمان
گٹھ:پنجابی اداکار
گٹھ:پنجابی لکھاری
گٹھ:پاکستانی اداکار
گٹھ:پاکستانی ٹیلی ویژن اداکار
گٹھ:لہور دے اداکار
گٹھ:پنجابی شاعر
گٹھ:پنجابی صوفی شاعر